[pic] | EVROPSKA KOMISIJA |

Bruselj, 7.6.2010

COM(2010)293 konč.

2010/0161 (NLE)

Predlog

IZVEDBENI SKLEP SVETA

o dovoljenju Poljski, da uvede posebni ukrep z odstopanjem od člena 26(1)(a) in člena 168 Direktive Sveta 2006/112/ES o skupnem sistemu davka na dodano vrednost

OBRAZLOŽITVENI MEMORANDUM

OZADJE PREDLOGA

V skladu s členom 395 Direktive Sveta 2006/112/ES z dne 28. novembra 2006 o skupnem sistemu davka na dodano vrednost[1] (v nadaljnjem besedilu: direktiva o DDV) lahko Svet na predlog Komisije katerikoli državi članici soglasno dovoli, da uporabi posebne ukrepe za odstopanje od določb navedene direktive za poenostavitev postopka obračunavanja davka na dodano vrednost (DDV) ali za preprečevanje nekaterih vrst davčne utaje ali izogibanja davkom.

V dopisu, ki ga je generalni sekretariat Komisije prejel 16. novembra 2009, je Republika Poljska zaprosila za dovoljenje za uvedbo ukrepa z odstopanjem od člena 26(1)(a) in člena 168 direktive o DDV.

V skladu s členom 395(2) direktive o DDV je Komisija z dopisom z dne 14. decembra 2009 obvestila druge države članice o zahtevi Republike Poljske. Komisija je 17. decembra 2009 z dopisom uradno obvestila Republiko Poljsko, da ima na voljo vse informacije, potrebne za presojo zahteve.

Velika večina podjetij, več kot 95 %, v Republiki Poljski je klasificiranih kot mikro podjetja, mnoga izmed njih so družinsko vodena podjetja in avtomobili, ki jih ta podjetja kupijo ali vzamejo na leasing, se uporabljajo tako v poslovne kot tudi zasebne namene, medtem ko večja podjetja pogosto nagrajujejo svoje osebje z nefinančnimi ugodnostmi, kot so npr. službeni avtomobili, ki se tudi uporabljajo tako v poslovne kot tudi zasebne namene. Skratka, velika večina avtomobilov, ki so v lasti podjetij, je tako v poslovni kot tudi zasebni rabi. V skladu s členom 26(1)(a) direktive o DDV je podjetje, ki uporablja vozilo v zasebne namene, dolžno plačati izstopni davek na zasebno rabo.

Ker oblika določenih vozil omogoča njihovo rabo tako v poslovne kot tudi zasebne namene, poljski organi trdijo, da je težko natančno določiti, v kolikšni meri davčni zavezanec uporablja ta vozila v zasebne namene. Težav s tem nimajo le davčni zavezanci sami, temveč tudi davčni organi, ki morajo preverjati, v kolikšni meri so vozila v zasebni rabi.

Da bi rešila to težavo in poenostavila uporabo sistema DDV, je Republika Poljska vložila zahtevek za odstopanje, s katerim bi odpravila obdavčenje zasebne rabe določenih vozil, hkrati pa tudi omejila odbitek vstopnega davka pri začetnem nakupu ali najemu teh vozil na 60 %. Ta delež v odstotkih po mnenju poljskih organov ustreza povprečnemu deležu časa, v katerem so taka vozila uporabljena v poslovne namene.

Odbitek naj bi znašal največ 6 000 PLN. Ta znesek je bil določen na podlagi cene standardnega avtomobila (55 000 PLN) in je namenjen preprečitvi prekomernega odbitka za luksuzne avtomobile, za katere je bolj verjetno, da se bodo uporabljali v zasebne namene.

Ta ukrep velja za vozila, katerih maksimalna nosilnost presega 500 kg, njihova maksimalna teža pa znaša 3,5 tone. V tem ukrepu niso zajeta vozila, za katera je razvidno, da se bodo uporabljala zgolj za poslovne dejavnosti, zlasti vozila, ki so bila kupljena za nadaljnjo prodajo ali dajanje v najem; vozila, ki so v prvi vrsti namenjena za prevoz blaga; vozila za posebne namene (npr. vozila za pomoč na cesti, nakladalniki in pogrebna vozila); ter vozila, primerna za prevoz najmanj 10 ljudi vključno z voznikom. Namen tega razlikovanja je omejiti uporabo navedenega ukrepa pri vozilih, ki se lahko uporabljajo tako v poslovne kot tudi zasebne namene.

POSVETOVANJE Z ZAINTERESIRANIMI STRANMI IN OCENA UčINKA

Svetovanje ali zunanje izvedensko mnenje ni bilo potrebno.

PRAVNI ELEMENTI PREDLOGA

Ta sklep Poljski dovoljuje uvedbo posebnega ukrepa z odstopanjem od členov 26 in 168 direktive o DDV v zvezi z odbitkom DDV, obračunanega pri nakupu, pridobitvi, uvozu, najemu ali leasingu določenih vozil.

Ta sklep temelji na členu 395 direktive o DDV.

Ta sklep se nanaša na dovoljenje, odobreno državi članici na njeno zahtevo, in ne pomeni nobene obveznosti.

Zaradi stroge časovne omejitve in omejitve obsega se posebni ukrep zdi sorazmeren z zastavljenim ciljem.

Na podlagi člena 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Sklep Sveta je edini primerni pravni akt, saj se lahko naslovi na posamezno državo članico.

PRORAčUNSKE POSLEDICE

Predlog nima nobenih negativnih posledic za proračun Unije.

NEOBVEZNI ELEMENTI

Predlog vsebuje klavzulo o časovni omejitvi veljavnosti.

2010/0161 (NLE)

Predlog

IZVEDBENI SKLEP SVETA

o dovoljenju Poljski, da uvede posebni ukrep z odstopanjem od člena 26(1)(a) in člena 168 Direktive Sveta 2006/112/ES o skupnem sistemu davka na dodano vrednost

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[2] in zlasti člena 395(1) Direktive,

ob upoštevanju predloga Evropske komisije,

ob upoštevanju naslednjega:

1. V dopisu, ki ga je generalni sekretariat Komisije prejel 16. novembra 2009, je Poljska zaprosila za dovoljenje za uvedbo posebnega ukrepa z odstopanjem od določil iz Direktive 2006/112/ES, ki urejajo pravico do odbitka vstopnega davka.

2. Komisija je druge države članice o zahtevi Poljske obvestila z dopisom z dne 14. decembra 2009. Z dopisom z dne 17. decembra 2009 je Komisija obvestila Poljsko, da ima na voljo vse informacije, potrebne za presojo zahtevka.

3. Nekatera vozila so zaradi svoje oblike enako primerna tako za poslovno kot tudi zasebno rabo. Trenutno velja, da je davčni zavezanec, kadar namerava vozilo, za nakup katerega se je vstopni davek že v celoti ali delno odbil, uporabljati v zasebne namene, dolžan plačati izstopni davek na zasebno rabo. Vendar pa je zasebno rabo težko natančno določiti tako za davčnega zavezanca, kot tudi za davčne organe, ki so zadolženi za nadzor.

4. Zato je Poljska za poenostavitev obračunavanja davka na dodano vrednost (DDV) vložila zahtevek za odstopanje, s katerim bi se pravica do odbitka pri nakupu vozil, ki so tako v poslovni kot v zasebni rabi, omejila na 60 % DDV, obračunanega pri nakupu, pridobitvi, uvozu, najemu ali leasingu določenih vozil. Tako davčni zavezanec ne bi več bil dolžan plačati izstopnega davka na zasebno rabo vozila.

5. Ta posebni ukrep naj bi se uporabljal samo za vozila z maksimalno nosilnostjo nad 500 kg in maksimalno težo 3,5 tone, pri čemer odbitek DDV ne presega 6 000 PLN. Zgornja omejitev za odbitek DDV je določena z namenom, da se prepreči prekomerni odbitek DDV, zaračunanega pri nakupu ali najemu luksuznih avtomobilov, za katere je bolj verjetno, da se bodo uporabljali v zasebne namene. Vozila, namenjena opravljanju posebnih nalog, kot npr. vozila za pomoč na cesti, pogrebna vozila in nakladalniki, ter vozila za nadaljnjo prodajo ali najem niso zajeta v to odstopanje.

6. Dovoljenje je veljavno za določen čas in tako preneha veljati 31. decembra 2013. Na podlagi izkušenj, pridobljenih do tega datuma, bo lahko podana ocena v zvezi s tem, ali je odstopanje še upravičeno.

7. Odstopanje nima negativnega vpliva na lastna sredstva Unije, pridobljena od davka na dodano vrednost —

SPREJEL NASLEDNJI SKLEP:

Člen 1

Z odstopanjem od člena 168 Direktive 2006/112/ES se Poljski dovoli omejiti pravico odbitka DDV pri nakupu, pridobitvi, uvozu, najemu ali leasingu vozil na 60 %, in sicer do maksimalno 6 000 PLN.

Ta omejitev zajema le vozila z maksimalno dovoljeno nosilnostjo nad 500 kg in maksimalno težo 3,5 tone.

Člen 2

Člen 1 se ne uporablja za naslednje kategorije vozil:

8. vozila, kupljena z namenom nadaljnje prodaje, najema ali leasinga;

9. vozila za prevoz blaga;

10. vozila, namenjena opravljanju posebnih nalog;

11. vozila, primerna za prevoz najmanj 10 ljudi vključno z voznikom.

Člen 3

Z odstopanjem od člena 26(1)(a) Direktive 2006/112/ES je Poljski dovoljeno, da zasebne rabe vozil, za katere velja omejitev iz člena 1 tega sklepa, s strani davčnega zavezanca oz. njegovega osebja, ali splošneje rabe za druge namene kot za namene njegove dejavnosti, ne obravnava kot opravljanje storitev za plačilo.

Člen 4

Ta sklep preneha veljati 31. decembra 2013.

Člen 5

Ta sklep je naslovljen na Republiko Poljsko.

V Bruslju,

Za Svet

Predsednik

[1] UL L 347, 11.12.2006, str. 1.

[2] UL L 347, 11.12.2006, str. 1.